Ĩna rãca ñagʉ̃jʉ,
ado bajiro ĩnare gotiyuju Jesús maji:
—Adone ñacõama maji,
Jerusalénne.
Dios mani jacʉ ĩ gotirere bajirone ĩ cõagʉ̃ Espꞌiritu Santo ejarotire yuba mʉa.
Tire mʉare yʉ goticatire ajicajʉ mʉa.
Tirʉ̃mʉjʉ oco rãca mʉare bautizacami Juan,
“Dios ĩ bojabeti yirʉabeaja” mʉa yitʉoĩajare.
To bajiri,
yoaro mene Espꞌiritu Santore mʉare cõarʉcʉmi Dios,
mʉa rãca ñarocʉre,
“Dios ĩ bojarore bajirone yimasiato” yirocʉre —ĩnare yiyuju Jesús.
To bajiri,
Jesúrãca rẽjarã ado bajiro sẽniĩañujarã ĩna:
—Tirʉ̃mʉjʉ romano masa,
mani Israel ñamasirꞌi jãnerabatia ye sitare ẽmacõari,
moarotisʉoadimasiñuma ĩna.
¿Yucʉrema,
ĩnare bucõari,
“‘Rotimʉorʉ̃gõrʉcʉja mʉ’ yigʉ,
Dios ĩ cõagʉ̃ ñaja yʉ”,
yigotigʉti mʉ?
—Jesúre ĩre yiyujarã ĩna.
To bajiro ĩna yijare,
ado bajiro ĩnare cʉdiyuju Jesús:
—No bajiro yicõari,
masimenaja mʉama.
Dios mani jacʉma ĩ masise rãca ĩ yirotire,
ĩ sĩgʉ̃ne masiami.
To bajiboarine,
Dios ĩ cõagʉ̃ Espꞌiritu Santo ĩ vado,
ĩ masise mʉare ejarʉaroja ti.
To bajiri,
gãjerã masa tʉjʉ vacõari yʉre gotibosarã varʉarãja mʉa.
Jerusalénjʉre,
adi maca Judea sita jediro,
Samaria sitajʉ quẽne,
macarʉcʉro ñaro cõrone yʉre gotibatocudibosarʉarãja mʉa —ĩnare yiyuju Jesús ĩ buerãre.
To bajiro ĩnare gotigajanogʉ̃ne,
ĩre ĩna ĩañarone mʉjacoasuju Jesús.
Buerigasero ejacʉne yayicoasuju.
To bajiro ĩ bajiro bero ĩre tudiĩabesujarã yuja.
Ĩ mʉjaveoro bero to bajirone vecajʉre ĩamʉocõa ñañujarã ĩna maji.
To ĩna bajirone ĩna vatoajʉ jʉarã ángeles ruyuarʉ̃gʉ̃cõañujarã ĩna.
Bʉto botise sudi sãñarã ñañujarã ĩna.
To bajicõari,
ado bajiro ĩnare gotiyujarã ĩna:
—Mʉa Galileana,
¿ñiere yirã ʉ̃mʉagaserojʉare ĩamʉocõa ñati?
Jesús,
mʉa rãca ñarꞌi,
ʉ̃mʉagaserojʉ ĩ mʉjato mʉa ĩarore bajirone tudirujiadirʉcʉmi quẽna —Jesús bueriarãre yiyujarã ángeles.